Impak van Bloedrivier-slagting op versoening bekykDr. Will Gordon van die Departement van Geskiedenis aan die Universiteit van Zoeloeland. (Foto: Verskaf) Dr. Will Gordon van die Departement van Geskiedenis aan die Universiteit van Zoeloeland het onlangs die Erfenisstigting in Pretoria besoek om navorsing te doen vir ŉ projek oor die Slag van Bloedrivier. Tydens dié bekende slag op 16 Desember 1838 het 464 Voortrekkers teen meer as 10 000 Zoeloevegters te staan gekom. Daar word geskat dat meer as 3 000 Zoeloes tydens die konflik gesterf het terwyl slegs drie Voortrekkers, insluitend die leier Andries Pretorius, beseer is. Volgens Gordon kan dié geskiedkundige gebeurtenis ŉ impak op versoening in Suid-Afrika hê. Dit kan beskou word as ŉ gebeurtenis wat kulture kan laat bots, óf die geleentheid skep om versoening in Suid-Afrika te bevorder. “Ek het hier [by die Erfenisstigting] goed gekry wat ek definitief nie op enige ander plek in die wêreld sou kon vind nie. Ek het onder meer op briewe van die publiek in die argief afgekom wat 100 jaar ná die Slag van Bloedrivier by die hoeksteenlegging van die Voortrekkermonument geskryf is. Dit skep ongelooflike historiese perspektief,” sê Gordon. Dr. Will Gordon. (Foto: Verskaf) “Geskiedenis is oorhoofs die geskiedenis van politiek en konflik en dié geskiedkundige gebeure stimuleer vrae, soos oor versoening, by ’n mens.” Gordon is reeds maande lank besig met die navorsingsprojek en beoog om dit vanjaar af te handel. “Ek het op die internet op die Voortrekkermonument en die Erfenisstigting afgekom. Dit is ongelooflik om al die materiaal wat in die argief en biblioteek beskikbaar is te sien en om navorsing te doen oor geskiedkundige gebeure.” Die Erfenisstigting nooi alle navorsers om besoek af te lê by die stigting met die oog op navorsing. Navorsers kan 012 326 6770 skakel om ŉ afspraak te maak.